Val by God’s Window: Pasiënt sterk aanGod’s Window, Mpumalanga ŉ Toeris wat 90 meter ver by ŉ uitkykpunt by God’s Window naby Graskop in Mpumalanga geval het, is Maandagmiddag uit die intensiewesorgeenheid by die Nelspruit Medi Clinic na ŉ algemene saal oorgeplaas. Sipho Lubisi (30), het Saterdagoggend oor ŉ reling by die bekende toeriste-aantreklikheid geklim, sy balans verloor en geval, het ŉ Sapa-korrespondent berig. “Die pasiënt het wonderbaarlik geen bene gebreek nie. Hy is stabiel en is na ŉ algemene saal oorgeplaas,” het Robyn Baard, woordvoerder vir die Nelspruit Medi Clinic, gesê. Lubisi het 10 verdiepings (sowat 30m) by ŉ vertikale skeur afgeval, ŉ verdere 40m teen ŉ steil helling afgerol en ŉ verdere 20m daarna geval. Hy is ná ŉ reddingspoging van vier ure gered. Anton Strydom, voorsitter van die vrywilligersorganisasie Off-Road Rescue Unit Nelspruit, het gesê toe Lubisi opgespoor is, moes hulle hom met toue ophys terwyl paramedici hom stabiliseer. ŉ ER24-helikopter is ontbied, maar kon die reddingspoging nie bystaan nie weens gure weer. “Ons het die pasiënt begin ophys, maar dit het bykans twee ure lank geduur, aangesien die terrein baie steil en glad was met klomp los klippe.” Volgens Baard het Lubisi Sondag ŉ operasie ondergaan om sy kopwond skoon te maak, maar hy sal ten volle herstel. “Hy stel nie daarin belang om met die media te praat nie,” het Baard bygevoeg. Tilla Coetzer, konsultant van Graskop-toerisme, het gesê die veiligheid van toeriste by God’s Window is gewoonlik nie ŉ probleem nie. “Daar is baie heinings, en as jy nie laf gaan wees en oor ŉ reling klim nie, dan is God’s Window heeltemal veilig,” het Coetzer gesê. Lees ook: 20-jarige val by God’s Window